Tobakkgiganten Philip Morris møter staten i Oslo tingrett i desember.

Saken følges med stor interesse i Europa og kan komme til å sette standard for lignende saker om tobakkssalg i hele EU-området, skriver Nationen.

Bakgrunnen for striden er at Philip Morris mener det norske totalforbudet mot synlig tobakk i butikken er i strid med EØS-avtalens regler om fri flyt av varer.

EFTA-domstolen kom med sitt råd om saken for to uker siden. I vurderingen slår domstolen fast at det norske forbudet kan være gunstig for folkehelsen på kort sikt. Samtidig slår domstolen også fast at forbudet likevel kan være i strid med EØS-avtalen.

Argumentet om bedret folkehelse vil være det fremste argumentet for regjeringsadvokaten når saken kommer for retten.

– Vi mener saken vår er godt helsemessig grunngitt. Jeg kan ikke se at EFTA-domstolens råd endrer noe ved vår sak, sier Kjetil Bøe Moen, som på vegne av regjeringsadvokaten fører saken for norske myndigheter.

Tidligere i år kom en rapport der virkningen av forbudet ble evaluert. Forskerne konkluderte med at det er færre røykere og lavere salg av tobakk etter forbudet. Det var imidlertid ikke mulig å påvise om nedgangen skyldes utstillingsforbudet direkte.